SKRIFTLIG FORESPØRGSEL E-1703/00

af Jonas Sjöstedt (GUE/NGL) til Kommissionen

(29. maj 2000)

Om: Kontrolorganer for økologiske fødevarer

For Gröna Konsum i Sverige var det et hårdt slag, da man indførte EU-forordningen om, at al produktion af økologiske fødevarer, som importeres til EU fra et tredjeland, skal være underlagt et af EU godkendt kontrolorgan. For ikke-EU-lande er forholdene vanskelige, når deres nationale kontrolorgan ikke er godkendt, da økologiske produkter fra disse lande således ikke markedsføres som økologiske fødevarer inden for EU. Af Gröna Konsums 150 økologiske artikler i sommeren 1999 var kun otte produceret i lande med et godkendt kontrolorgan. EU's muligheder for at godkende kontrolorganer i ikke-EU-lande anses for enten dyre eller meget bureaukratiske. Økologiske fødevarer risikerer nu at blive dyre eller at forsvinde fra butikkerne. Mener Kommissionen ikke, at der er grund til bekymring i den anledning? Har den internationale paraplyorganisation IFOAM fået tilladelse af EU til at godkende kontrolorganer for økologiske fødevarer?

Svar afgivet på Kommissionen vegne af Franz Fischler

(27. juli 2000)

Et af hovedmålene i Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1) er at skabe og fremme et marked for økologiske produkter, som er troværdigt for forbrugerne. Kun et troværdigt marked vil sikre en konstant udvikling af økologisk produktion i Fællesskabet og også i de tredjelande, som eksporterer til Fællesskabet.

Derfor ligger fokus i forordningen på tilsynsforanstaltninger, som på den ene side består i en særlig tilsynsordning i Fællesskabet, se artikel 8, 9, 10 og bilag II. På den anden side omfatter artikel 11 et krav om, at produkter fra tredjelande skal produceres i overensstemmelse med tilsynskrav, som er accepteret af Fællesskabet og svarer til dem, der finder anvendelse her. Disse krav stemmer overens med Codex Alimentarius-retningslinjerne om produktion og markedsføring af økologisk producerede produkter og er som nævnt ovenfor nødvendige for at sikre, at forbrugernes tillid til markedet bevares.

I henhold til forordningen foretages vurderingen af, om tilsynsorganerne i tredjelande svarer til Fællesskabets og er anerkendte institutioner, enten af Kommissionen på grundlag af oplysninger fremsendt af det pågældende tredjelands regering (proceduren i artikel 11, stk. 1) eller af medlemsstaternes myndigheder på grundlag af oplysninger fremsendt af interesserede importører (proceduren i artikel 11, stk. 6). I henhold til forordningen har Kommissionen og medlemsstaterne dog mulighed for at tage hensyn til oplysninger i rapporter om økologisk produktion i visse tredjelande udarbejdet af International federation of organic agriculture movements (IFOAM), når disse rapporter indsendes i forbindelse med ovenstående procedurer.

Import fra tredjelande overvåges nøje af Kommissionen og medlemsstaterne. Der importeres tilsyneladende alle former for økologiske produkter til Fællesskabet fra omkring 100 tredjelande i hele verden. Kommissionen har ikke indtryk af, at ovenstående foranstaltninger har ført til væsentlige nedgange i importen af økologiske produkter fra tredjelande.

(1) EFT L 198 af 22.7.1991.